ཚེ་འདས་དེ་ཉིད་ཀྱི་ཕུང་འདོད་ཚེ་ཆ་ཇི་ལེགས་དང་།སླར་རྗེས་འཇུག་ལ་འཚུབ་ཆའི་སྐ་ཉེས་མི་འབྱུང་བའི་གཏོ་བཅོས་བྱ་འོས་སོགས་ཀྱི་ཆེད་དུ་འདས་དུས་སྔ་ཕྱི་བཅས་ཀྱི་ཤོག་ལྷེ་ཁ་གསལ་ཞིག་དང་།སྐུ་ཡོན་དར་དངུལ་བཅས་རྩིས་པའི་སར་འབུལ་བར་བཏང་སྟེ་རྩིས་བཤར་དགོས།གལ་སྲིད་རྩིས་འབྲས་ཤོག་ལྷེའི་ནང་གཏོ་བཅོས་བྱ་དགོས་རིགས་ཡོད་ཚེ་རྩིས་པ་རང་གདན་དྲངས་ན་ཁོ་རང་གིས་གང་དགོས་གནང་གི་རེད།གལ་ཏེ་འདས་པོའི་རྣམ་ཤེས་ཕྲ་མོ་གཞི་དུས་ཀྱི་འཆི་བ་འོད་གསལ་དུ་མཉམ་གཞག་གི་ཐུགས་དམ་ལ་བཞུགས་ཡོད་ན་གདོང་མདངས་མ་ཡལ་ཞིང་།ཕུང་པོར་དྲི་སུངས་མི་འབྱུང་བས་དེ་རིགས་ལམ་སེང་ཐུགས་དམ་དཀྲོག་ན་སྡིག་ཆེ་བས་མི་རུང་གཤིས།ཐུགས་དམ་མ་གྲོལ་བར་རམ་ཐ་མ་ཉིན་གཉིས་གསུམ་རིང་ཕུང་པོ་མ་སྒུལ་བར་རང་མལ་དུ་འཇོག་དགོས་ཤིང་།ཅི་སྟེ་ཐུགས་དམ་མ་གྲོལ་བར་དུས་ཚོད་སྒུག་ཡུན་མ་འཁྱོལ་ན་ཐུགས་དམ་སད་ཐབས་སྤེན་རྐང་འགའ་ཤས་ལ་མེ་སྤར་བའི་དུད་པ་ཕུང་པོའི་སྣ་ཁུག་གི་འཁྲིས་སུ་བཏང་སྟེ་རོལ་མོ་སིལ་སྙན་དང་།རྒྱ་གླིང་ཊ་དྲིལ་བཅས་དཀྲོལ་ཏེ་བདེ་ལྡན་ནམ།མཁའ་སྤྱོད་ཞིང་ཁམས་སུ་བགྲོད་པའི་སྨོན་ལམ་དབྱངས་དང་བཅས་ཏེ་བཏོན་ན་དེ་འཕྲལ་ཐུགས་དམ་གྲོལ་གྱི་རེད།ཐུགས་དམ་གྲོལ་ན་ཕུང་པོའི་སྐེ་ཡོ་བ་དང་།སྣ་ཁུག་ནས་བྱང་སེམས་དཀར་དམར་འཛགས་པ།ཕུང་པོར་དྲི་སུངས་བཅས་ཡོང་ཞིང་།ཐུགས་དམ་གྲོལ་ནུས་པའི་རྣལ་འབྱོར་པ་དེ་ཐུགས་དམ་གྲོལ་སྐབས་སྣ་ཁུག་གཡོན་ནས་བྱང་སེམས་དཀར་དམར་འདུས་པའི་སྙིང་པོ་གཙོ་བོ་ཞིག་སྙིང་དབུས་སུ་གནས་ཤིང་།དེ་ལས་ཁ་གྱེས་པའི་ཕའི་དཀར་པོའི་ཆ་ཤས་ཤིག་སྤྱི་བོའི་རྩ་འཁོར་གྱི་དབུས་དང་།མའི་བྱང་ཆུབས་དམར་པོའི་ཆ་ཤས་ཤིག་ལྟེ་བའི་རྩ་དབུས་སུ་ཡོད་པ་དེ་གཉིས་སྙིང་གའིསྲོག་འཛིན་རླུང་གི་ཡན་ལག་གྱེན་རྒྱུ་དང་།ཐུར་སེར་རླུང་གིས་ཡས་འདེད་མས་འདེེད་ཀྱི་ཚུལ་དུ་བརྟེན་ནས་ཡོད་པ་འཆི་དུས་རླུང་དེ་གཉིས་ཀྱི་ནུས་ཤུགས་ཉམས་པ་ན་བྱངས་སེམས་དཀར་དམར་དེ་གཉིས་རང་སར་གནས་མ་ཐུབ་གཉིས་ཀ་རིམ་གྱིས་སྙིང་ཁར་འདུས་ཏེ་སྙིང་གའི་སྲོག་འཛིན་གྱིས་རླུང་ཕྲ་མོ་དང་ལྷན་ཅིག་རྣམ་ཤེས་གནས་པའི་ཐིག་ལེའི་སྟེང་འོག་གའུ་ཁ་སྦྱོར་དུ་སྡོད།དེ་དུས་གཞི་དུས་ཀྱི་འོད་གསལ་འཛིན་ནུས་པ་རྣམས་ཐུགས་དམ་ལ་བཞུགས།དེ་ནས་སྲོག་འཛིན་གྱི་རླུང་ཕྲ་མོ་དེའང་གཞིག་སྟེ་ནུས་པ་ཉམས་པ་ན་རྣམ་པར་ཤེས་པ་ཕུང་པོ་སྙིང་པ་དང་བྲལ་ཏེ་བར་སྲིད་ཀྱི་ལུས་ལེན།དེའི་སྐབས་སྔར་གྱི་ཕུང་པོའི་ནང་དུ་ལྷན་སྐྱེས་ཀྱི་རླུང་མེད་སྟབས་ཕྱིའི་འབྱུང་བའི་ཤུགས་ཀྱིས་ནང་གི་བྱངས་སེམས་དཀར་དམར་སྣ་ཁུག་གཡས་གཡོན་དང་།འགའ་ཞིག་ཕོའི་ལིདྒ་དང་།མོའི་ཆུ་སྒོ་ནས་ཀྱང་ཕྱིར་ཐོན་གྱི་ཡོད་འདུག་པས་ཞིབ་ཆ་གསང་སྔགས་ཀྱི་འཁྲིད་ལས་རྒྱས་པར་འབྱུང་བས་དེ་ཤེས་དགོས་ན་སྔོན་ལ་ལམ་ཐུན་མོང་བས་རྒྱུད་སྦྱངས།བར་དུ་ཚད་ལྡན་བླ་མའི་དྲུང་ནས་སྔགས་བླ་མེད་ཀྱི་དབང་ནོད།དེ་ནས་འཁྲིད་ཞུས་ན་ཤེས་པར་འགྱུར་བ་ལས།དེ་འདྲའི་ཐུགས་དམ་བཞུགས་པའི་ཕུང་འདོན་ཚེས་ཆའང་ཐུགས་དམ་གྲོལ་མཚམས་སུ་རྩིས་ཞུས་ཏེ་འདོན་སྟངས་བྱ་དགོས་པ་ལས།ཐུགས་དམ་ལ་མ་བཞུགས་པའི་དབང་དུ་བྱས་པའི་རྩིས་འབྲས་སྔོན་བཏོན་དེས་མི་འགྲིགས་སོ།།